Sindicaliștii din penitenciare au depus la Parchetul de pe lângă Înalta Curte de Casație și Justiție o plângere penală pe numele ministrului Justiției, Tudorel Toader, și cer anchetarea acestuia pentru abuz în serviciu. Sindicaliștii îl acuză pe Toader de comiterea unor ilegalități la plata orelor suplimentare pentru angajații din penitenciare.

Iată comunicatul remis de Federația Sindicatelor din Administrația Națională a Penitenciarelor:

În data de 23 iulie 2018, Federația Sindicatelor din Administrația Națională a Penitenciarelor (FSANP) a depus la Parchetul de pe lângă Înalta Curte de Casație și Justiție o nouă plângere penală împotriva ministrului Justiției, Tudorel Toader, pentru săvârșirea infracțiunii de abuz in serviciu (art. 297 Noul Cod Penal), faptă pentru care acesta riscă o pedeapsă de până la 7 ani de închisoare.



Tudorel Toader, este acuzat că, în mod ilegal și abuziv, a emis, la 10 iulie 2018, Ordinul 2721 prin care cauzează prejudicii lunare de aproximativ 1,2 milioane lei angajaților din penitenciare, în ciuda faptului că Federația Sindicatelor din Administrația Națională a Penitenciarelor l-a avertizat în scris și cu prilejul dezbaterilor organizate la Ministerul Justiției cu privire la această ilegalitate.

Concret, prin art. 13, alin. 2 din Ordinului ministrului justiției nr. 2721/C/10.07.2018, ministrul Toader interzice în mod ilegal plata a peste jumătate din orele suplimentare nerecuperate sub pretextul că s-ar plăti deja o majorare pentru lucrul în zile de repaus săptămânal, deși legea prevede în mod expres că aceste două drepturi se aplică distinct, situațiile juridice pentru care se acordă fiind diferite (art. IV alin. 6 din Legea 79/2018).

Sindicaliștii mai arată că prejudiciului de 1,2 milioane de lei/lună cauzat angajaților din penitenciare prin această dispoziție ilegală i se adaugă restanțe de peste 45 milioane lei, aferente orelor suplimentare nerecuperate și neplătite în ultimii 2 ani. Urmare a acțiunilor abuzive ale ministrului Justiției, Statul Român va fi obligat la plata acestora, în paralel cu plângerea penală fiind deschisă și o acțiune în justiție pentru anularea ordinului ilegal.

Federația Sindicatelor din Administrația Națională a Penitenciarelor (FSANP) cere demiterea ministrului Tudorel Toader pentru incompetență și acțiuni ilegale, și amenință cu acțiuni de protest în toate penitenciarele dacăministrul Justiției nu modifică Ordinul prin care acesta sustrage în formă continuată, din buzunarele angajaților, suma de 1,2 milioane de lei în fiecare lună.

Un profesor de drept, chiar dacă unul contestat, și fost judecător de Curte Constituțională ar trebui să înțeleagă ce riscă. Tudorel Toader are deja calitatea de făptuitor în dosarul penal 330/P/2018 aflat în faza de urmărire penala in rem, acesta fiind cercetat pentru infracțiuni de abuz în serviciu și de limitare a exercitării mandatului de reprezentare sindicală de către Parchetul de pe lângă Înalta Curte de Casație și Justiție.

Referitor la subiectul zilei, desemnarea procurorului șef al Direcției Naționale Anticorupție, sindicaliștii își exprimă speranța că ministrul Justiției nu va folosi, și în această situație, metoda netransparentă și profund discreționară prin care acesta desemnează împuterniciți în funcțiile de directori de penitenciare, rezultatul fiind un sistem penitenciar complet vasalizat politic.

Ministrul justiției Tudorel Toader a blocat concursurile pentru directori de penitenciare de când se află în funcție, unele dintre acestea anunțate încă de la finalul anului 2016 și nefinalizate, și a dispus împuternicirea chiar și peste limita legală de 1 an a unor directori, inclusiv a directorului general al penitenciarelor, comisarul șef Marian Dobrică. Încă o dată, declarațiile ministrului Toader, îi sunt contrazise de propriile fapte.